35. schôdza NR SR - 14.deň - A. dopoludnia
Dátum: 2025-06-17
Poslanec: Matovič, Igor (SLOVENSKO)
Druh vystúpenia: Vystúpenie v rozprave

...pán Radačovský, takúto budúcnosť chcete pre vaše deti, vnúčatá, pravnúčatá? Ja verím, že ani vy to nechcete, a mali by sme s tým niečo spraviť. Môžeme sa starať sami o seba. Nepotrebujeme štát, ale to potom treba povedať týmto vraj sociálnym demokratom. Oni hovoria, že štát sa má postarať. A zase ja hovorím, že sú státisíce ľudí, ktorí nevedia stáť na vlastných nohách, obrazne povedané. Sú ľudia, ktorí jednoducho potrebujú tú pomoc, či sú to zdravotne postihnutí, či sú to chudobní ľudia. Možno áno, niekedy ľudia, ktorí nemajú to šťastie v živote, aby mali tú možno tú motiváciu v rodinnom prostredí, aby vyštudovali dobré školy a potom mali možno dobrú prácu a mali dobrý život alebo, že sa narodili v tých osadách. A preto si myslím, že my by sme mali zadosťučiniť tomu, že budeme na konci sociálny štát, ale my sa mu dramaticky vzďaľujeme. Nerodia sa nám deti. Sme pred najväčšou demografickou krízou. Rozkradnutý štát na franforce, na úrovni Bulharska, Rumunska. A my touto trajektóriou, keď aj príde nová vláda, to nie je o tom, že sa to zastaví ten úpadok. My dosiahneme absolútne dno. Osud Slovenska bohužiaľ nasledujúcich 5-10 rokov bude taký, že budeme lízať dno v každom jednom rebríčku. A tá nová vláda, ktorá príde poctivou robotou má šancu potom postupne nás zdvihnúť, aby sme sa opäť dostali niekde aspoň do priemeru Európskej únie. Ale nám tu vládne hanba. Človek hanba. Človek, ktorý si povedal, že jedinú prioritu má a to má samého seba, zbohatlíkov, oligarchov, ktorých si chová okolo seba, ktorí mu na začiatku umožnili, aby do tej politiky vstúpil a on má teraz jedinú úlohu splácať to, čo mu na začiatku požičali. Ale nás predal. On predal svojich voličov, zvyšuje si sám sebe plat. A my vám ponúkame cestu, aby sme to zvrátili späť. Nie je možné chcieť, aby ľudia boli pocitom na jednej palube s nami. Nie je možné, aby sa stotožnili s tým, že znova im chcete, v ďalšej konsolidácii niečo brať, alebo zvyšovať dane, bez toho, aby vy ste ukázali aspoň aké také gesto. Preto pán Radačovský aj vás, keďže ste jediný statočný zo všetkých koaličných poslancov a ste tu sám, vás chcem poprosiť hlasujte za ten návrh. Ten návrh je dobrý. Znížiť si alebo platiť dane z paušálnych náhrad je dobrý návrh, a hlavne to bude symbolické gesto voči ľuďom, že ukážme, že trošku cítime s nimi. Tí ľudia majú veľmi ťažké životy. Chudoba sa dramaticky zväčšuje. Milión ľudí je vystavených chudobe na Slovensku, a my im musíme ukázať, že chceme žiť aspoň čiastočne ich životy. Lebo žiť si v bubline, kde my budeme mať 6000 platy, každým rokom nám to o 300 porastie. Čo si tí ľudia potom môžu myslieť? Potom sa máme právo čudovať, že ľudia Národnej rade nedôverujú, ako inštitúcii? No, jasné lebo ju považujú úplne odtrhnutú od reality. Takže ponúkame vám v koalícii cestu, aby ste prvýkrát možno historicky ukázali, že ste ako tak ochotní žiť životy vašich vlastných voličov. Ako tak znášať príkoria voličov, na ktorých vy chystáte každým jedným dňom, mesiacom vaše konsolidácie a nové a nové biče a nové a nové daňové trýznenia. Schváľte tento návrh zákona a ukážete veľmi dôležité gesto vo veľmi napätej situácii na Slovensku. Ďakujem pekne za podporu.